চ্যাম্পিয়ন হতেই ‘চাকদহ এক্সপ্রেস’ মুক্তির দাবি নেটপাড়ার

কলকাতা: রবিবাসরীয় রাতে ইতিহাস গড়েছে ভারতীয় কন্যেরা। ২০০৫ এবং ২০১৭ সালের বদলা নিল ‘উইমেন ইন ব্লু’! দু’বার বিশ্বকাপের চূড়ান্ত ম্যাচ থেকে ছিটকে গিয়ে মাঠ ছাড়তে হয়েছিল ঝুলন-মিতালিদের। কিন্তু এবার সেই অধরা স্বপ্ন পূরণ করেছেন জেমাইমা, হরমনপ্রীত, স্মৃতি মন্ধানারা। জয়ের উচ্ছ্বাস আনন্দের মাঝে নেটবাসিন্দাদের আবদার, ‘এবার অন্তত চাকদহ এক্সপ্রেস (Chakda Xpress) মুক্তির আলো দেখুক।’

অপেক্ষার অবসান.. ১৪ বছর পরে ফের একবার ঘরের মাঠে বিশ্বচ্যাম্পিয়ন হল ভারত। এবার সেরার শিরোপা উঠল ভারতীয় মহিলা দলের হাতে। রবিবার ডিওয়াই পাতিল স্টেডিয়ামে অসমাপ্ত স্বপ্ন পূরণের কাব্য লিখে ‘ঝুলনদি’র হাতে বিশ্বকাপ তুলে দিয়েছে হরমনের দল। ঝুলন গোস্বামীর কান্নাভেজা জয়োচ্ছ্বাসের সেই ছবি এখন নেটপাড়ায় দাপিয়ে বেড়াচ্ছে। বিশ্বচ্যাম্পিয়ন হওয়ার পরে, ফের একবার সোশ্যাল মিডিয়ায় আবেদন উঠল, এবার ঝুলন গোস্বামীর বায়োপিককে মুক্তি দেওয়ার। ঝুলন গোস্বামীর (Jhulan Goswamis) বায়োপিকে মুখ্যভূমিকায় অভিনয় করার কথা, অনুষ্কা শর্মার (Anushka Sharma)।

আরও পড়ুন: মিস পারফেক্ট! সাদা গাউনে ‘বোল্ড বিউটি’ সুস্মিতা সেন

দীর্ঘদিন আগেই এই সিনেমার শ্যুটিং শেষ করে ফেলেছেন অনুষ্কা, তারপরেও দীর্ঘদিন আটকে এই সিনেমা। ২০২২ সালে ঝুলন গোস্বামীর বায়োপিকের শ্যুটিং হয়ে গিয়েছে। তবে সেই বায়োপিকের মুক্তি এখনও বিশ বাঁও জলে। ভারতের মহিলা দলের বিশ্বকাপ জয়ের পরে, নেটাগরিকরা আবেদন করেছেন, এবার তো ঝুলন গোস্বামীর বায়োপিকের কোনও খবর সামনে আনা উচিত। অন্তত ঘোষণা করা উচিত, বায়োপিক কবে মুক্তি পাবে!

অন্য খবর দেখুন